
______________________________________________________________________________

На основу члана 138. став 1. Устава Републике Србије („Службени гласник РС“, бр. 98/2006) и члана 24. став 2. Закона о Заштитнику грађана („Службени гласник РС“ бр. 79/05 и 54/07), Заштитник грађана, сматрајући да ће давањем мишљења допринети остваривању заштите права детета и користећи законска овлашћења утврђена одредбом чл. 24. Закона о Заштитнику грађана („Службени гласник РС“ бр. 79/2005 i 54/2007), упућује Градској управи Града Шапца следеће

МИШЉЕЊЕ

Право детета на образовање и услуге социјалне заштите унапредило би се изменама Одлуке о правима и услугама социјалне заштите града Шапца
, којима би се 

· део одредбе члана 17а Одлуке брисао у делу у коме се  остваривање права на накнаду трошкова превоза од места становања до најближе основне или уписане средње школе условљава тиме да ученик није понављао ниједан разред
· на једнак начин прописали критеријуми за остваривање права на накнаду трошкова превоза од места становања до најближе основне или уписане средње школе независно од узраста ученика.
Прописивање понављања разреда као елиминаторног критеријума за остваривање права у области социјалне заштите и прописивање различитих критеријума за остваривање права у области социјалне заштите за ученике основних и средњих школа супротно је природи права детета на социјалну заштиту, не доприноси његовом остваривању и снижава достигнути стандард остваривања овог права, истовремено угрожавајући право сваког детета на образовање.

Р а з л о з и
Одредбом члана 17а Одлуке о правима и услугама социјалне заштите града Шапца, прописано је да право на накнаду трошкова превоза од места становања до најближе основне школе или уписане средње школе, може остварити ученик који има пребивалиште на територији града Шапца, под условом да потиче из социјално угрожене породице и није понављао ни један разред. 
У истој одлуци, град Шабац је прописао право на накнаду превоза ученика из социјално угрожених породица уколико је растојање између места становања и школе којој по пребивалишту ученик припада, по изјави родитеља, мања од 4 км (за растојање веће од 4 км право на накнаду трошкова превоза прописано је Законом о основама система образовања и васпитања).

Међутим, одредбама чланова 17б и 17в, прописују се различити услови за остваривање права на накнаду превоза за ученике основних и средњих школа. За ученике основне школе, поред услова да је реч о детету из социјално угрожене породице и да није понављало разред, Одлука прописује и услов да је „због безбедносних разлога (непостојање уличног осветљења, тротоара и сл.) по процени школе, неопходно обезбедити превоз ученику“. Овај услов није прописан за ученике средњих школа.
Ратификацијом Конвенције о правима детета, Република Србија
 обавезала се да предузима све одговарајуће законодавне, административне и остале мере за остваривање права детета признатих у овој конвенцији, користећи расположива средства, а где је то потребно, у оквиру међународне сарадње
 . Ова обавеза обухвата обезбеђивање заштите и бриге за дете која је неопходна за дететову добробит
; руковођење, као примарним принципом, најбољим интересима детета
; пружање родитељима одговарајуће помоћи у обављању дужности неге и васпитања детета
; предузимање мера за помоћ родитељима и другим лицима која се брину о детету ради остваривања права детета на животни стандард примерен физичком, менталном, духовном, моралном и друштвеном развоју детета
.

Право детета на образовање, гарантовано Конвенцијом о правима детета, Уставом Републике Србије и домаћим законодавством, обухвата и право на једнако доступно образовање које је усмерено на развој личности детета, његових талената и способности до њихових крајњих могућности. Ратификацијом Конвенције УН о правима детета држава Србија је преузела обавезу да обезбеди обавезно и бесплатно за сву децу основно образовање , као и да предузима мере за подстицање редовног похађања школе и смањење исписивања из школе
. 

Одредбама Закона о социјалној заштити
 прописано је да су услуге социјалне заштите активности пружања подршке и помоћи појединцу и породици  ради побољшања, односно очувања квалитета живота, отклањања или ублажавања ризика неповољних животних околности, као и стварање могућности да самостално живе у друштву
. Социјална заштита, у смислу овог закона, јесте организована друштвена делатност од јавног интереса чији је циљ пружање помоћи и оснаживање за самосталан и продуктиван живот у друштву појединаца и породица, као и спречавање настајања и отклањање последица социјалне искључености
. Сваки појединац и породица којима је неопходна друштвена помоћ и подршка ради савладавања социјалних и животних тешкоћа и стварања услова за задовољење основних животних потреба имају право на социјалну заштиту, у складу са законом
. 
Право у области социјалне заштите је начин на који заједница помаже грађанину (детету) да превазиђе неповољне социјалне околности због којих му је неопходна помоћ. Оно, стога, не може бити механизам подстицања жељеног понашања (школског успеха), односно кажњавање нежељеног (понављање разреда). Успех ученика тесно је повезан са породичним, економским и социјалним околностима у којима дете живи, те је финансијска помоћ ради похађања наставе управо потребна ученицима који живе у неповољним околностима, независно од тога какав успех у школовању остварују. Условљавањем помоћи школским успехом, деца која живе у неповољним околностима остају без потребне подршке за образовање и улазе у ризик од напуштања/искључења из образовног процеса, чиме се доводи у питање остваривање законом прописаних циљева социјалне заштите и испуњења обавеза Републике Србије у обезбеђивању права детета на образовање и права на социјалну заштиту.

Обавеза је државе да сваком ученику обезбеди једнаку доступност образовања, што обухвата и обавезу пружања посебне подршке деци у осетљивом положају. Подршка друштва, у конкретном случају локалне заједнице, подразумева управо подстицање деце из социјално угрожених породица да иду у школу, обезбеђивање помоћи у школовању и пружању подршке да образовни систем не напусте. Сваки ученик, коме је због социјалних, економских, породичних и других разлога, отежан приступ образовању, има право да – кроз услуге и сервисе које пружају Република, Аутономна покрајина и јединица локалне самоуправе – добије потребну помоћ и подршку ради укључивања и останка у образовном процесу. Таква подршка не може бити условљавана успехом, безбедносним проверама и другим факторима који нису у вези са циљем социјалне помоћи и подршке у образовању. Накнада трошкова превоза за ученике основе школе условљена безбедносним проценама и успехом ученика девалвира ова начела и законску одредбу да је основно образовање обавезно и бесплатно. Чињеница да држава (Република, покрајина или јединица локалне самоуправе) не располаже довољним средствима за обезбеђивање пуне бесплатности образовања може оправдати одлуку да се одређено право пружа оној деци која су угрожена или у ризику – али не и постављање било каквих додатних услова који приступ деце том праву отежавају или онемогућавају. Прописивање таквих додатних услова за остваривање права на помоћ управо може довести до тога да помоћ буде ускраћена оним ученицима којима је неопходна и када од ње зависи да ли ће уопште наставити и завршити школовање.  
Заштитник грађана посебно цени напоре које град Шабац чини у циљу обезбеђивања помоћи социјално угроженим породицама. Стога, Заштитник грађана сматра да би Град Шабац, у што краћем року, требало да измени спорне одредбе Одлуке, како би у потпуности омогућио да се кроз систем социјалне заштите, на нивоу локалне заједнице, пружи помоћ деци у превазилажењу неповољних животних околности и остваривању загарантованих права деце на образовање и услуге социјалне заштите. 
ЗАМЕНИЦА ЗАШТИТНИКА ГРАЂАНА

                                                                                                     Гордана Стевановић

� "Сл. лист града Шапца и општина: Богатић, Владимирци и Коцељева", бр. 13/2011, 7/2012, 31/2012, 22/2014 и 29/2014


� "Сл. лист СФРЈ - Међународни уговори", бр. 15/90 и "Сл. лист СРЈ - Међународни уговори", бр. 4/96 и 2/97


� чл. 4. Конвенције


� чл. 3. Конвенције


� чл. 3. Конвенције


� чл. 18. Конвенције


� чл. 27. Конвенције


� чл. 28. Конвенције


� „Сл. гласник РС“ бр. 24/2011


� чл. 5. Закона о социјалној заштити


� чл. 2 Закона о социјалној заштити


� чл. 4. Закона о социјалној заштити

